钦定古今图书集成/明伦汇编/官常典/第541卷 > 杨锐
## 钦定古今图书集成/明伦汇编/官常典/第541卷 > 杨锐

按《明外史》本传：“锐字进之，萧县人。嗣世职，为南京羽
林前卫指挥使。正德初，以才推掌龙江右卫事，督造
漕舟于淮安。宁王宸濠有异谋，王琼以安庆居要害，
宜置戍，乃进锐署都指挥佥事，守备其地。锐与知府
张文锦治战舰，日督士肄水战。十四年六月丙子，宸
濠反东下，焚彭泽湖口、望江。己丑，奄至安庆城，下舟”
五十馀艘。锐、文锦与指挥崔文、同知林有禄、通判何
景旸、怀宁知县王诰等御之。江浒已收兵入城，被围。
锐、文军城西，文锦、有禄军城北，景旸、诰军东南。城西
尤要冲。锐昼夜拒战，杀伤贼二百馀，斩其间谍，乃稍
却。七月丁酉，贼悉兵至，号十万，舳舻相衔，六十馀里。
宸濠乘黄舰泊黄石矶，身自督战。江西佥事潘鹏在
贼军，安庆人也。宸濠令谕降，呼锐及文锦语，众心颇
摇。吏黄洲者以大义责数之，鹏惭而退。既复持伪檄
至其家，僮见遥呼之锐，腰斩以徇。将射鹏，鹏遁去，众
心乃定。贼怒，围城数周，攻益急。锐等殊死战。贼云楼
数十瞷城中，城中亦造飞楼射贼。夜缒人焚贼楼。贼
置天梯，广二丈，高于城版蔽之。前后有门，伏兵其中，
轮转以薄城。城上束苇沃膏燃其端，梯稍近则投之，
须臾尽焚，贼多死。时军卫卒不满百，乘城皆民兵，老
弱妇女馈饷，人运石一二，数日积如山。贼攻城，城上
或投石，或沸汤沃之，贼辄伤。锐等射书贼营，谕令解
散。有亡去者，乃募死士夜劫贼营，贼大惊扰，比晓稍
定。宸濠惭愤，谓其下曰：“安庆且不克，安望南都。”会闻
伍文定等破南昌，遂解围去。文出城袭击，又破之。旬
有八日而围解。事闻，武宗大喜，擢锐参将，分守安徽
池、太、宁国及九江饶黄。锐荐郑岳、胡世宁，帝即召用。
世宗立，论功，擢都督佥事，荫子世千户。